**Pasientinformasjon**

**Til deg som får cellegift mot gynekologisk kreft**

Cellegift (cytostatika) er en fellesbetegnelse for en gruppe medikamenter som kan hemme eller drepe kreftceller.

**Formålet med behandlingen er forskjellig**

* Helbredelse (kurativ)
* Forebygge tilbakefall etter operasjon hvis det skulle være gjenværende kreftceller
* Redusere svulstens størrelse før operasjon
* Livsforlengende eller symptomlindrende (palliasjon)

**Hvordan foregår kuren**Cellegiften gis i en blodåre, sammen med andre medikamenter som motvirker kvalme og allergi. Ofte kombineres 2 cellegifter i en og samme kur. Legen har bestemt type kur. En sykepleier gir kuren og er tilstede hele tiden.

**Bivirkninger**

* Allergiske reaksjoner

Utslett, uvelhet, smerter og blodtrykksfall. Dette har vi medisiner imot og ofte vil kuren fortsette etter denne behandlingen.

* Kvalme, brekninger

Kan vare fra noen timer opp til flere døgn. Ofte vil forebyggende behandling redusere graden av kvalme.

* Feber

Kan være tegn på infeksjon. Ved temperatur over 38 grader tar du kontakt med avdelingen.

* Hårtap

Noen cellegiftkurer medfører håravfall. Som oftest vil håret vokse ut igjen etter avsluttet kur. Du kan få rekvisisjon til parykk.

* Tarmfunksjon

Forstoppelse eller diare.

* Munnsårhet og tannhelseproblematikk pga påvirkning av slimhinnene.

Noen cellegifter har spesielle bivirkninger. Dette vil du bli informert om.

**Påvirkning av beinmargen**Cellegiften påvirker produksjonen av blodceller i beinmargen. Før hver kur blir det derfor tatt blodprøver:

* Lav blodprosent skjer når produksjonen av røde blodlegemer blir lav. Blodoverføring kan bli aktuelt.
* Lave hvite blodlegemer øker faren for infeksjoner.
* Lave blodplater kan gi blødning særlig fra nese og munn, samt ”blå merker”.

Det blir også tatt en rekke andre blodprøver. Viser det seg at noen prøver ikke er tilfredsstillende, kan kuren bli utsatt og /eller at dosen cellegift reduseres.

**Generelt om behandlingen**

* Fysisk aktivitet mellom kurene er positivt. Avpass treningen etter formen. ”Lev mest mulig normalt”.
* Har du spørsmål angående ernæring kan du spørre på poliklinikken. Det finnes informasjonsbrosjyrer om kostråd. Du bør drikke rikelig for å skille ut avfallsstoffene. Det kan bli aktuelt med henvisning til ernæringsfysiolog.
* Hvis du ønsker å benytte alternativ eller komplementære behandlingsformer kan noen av disse være ugunstige i kombinasjon med cellegift. Det er viktig at behandlende lege er informert om eventuelt bruk.

Se også informasjonsskriv om tiden etter cellegiftbehandling, utarbeidet ved Kvinneklinikken/SUS:

 [Pasientinformasjon til deg som har fått cellegift mot gynekologisk kreft](http://eqs-kk.sus.no/exportKK/docs/doc_15556/index.html)

Kvinneklinikken SUS, januar 2019
[www.sus.no/kvinneklinkken](http://www.sus.no/kvinneklinkken)